
Közeli infravörös spektroszkópián alapuló izom oxigén szaturáció mérés spiroergometriás vizsgálatok során élsportolók körében

Bevezetés: A sportadaptáció számos kardiovaszkuláris paramétere, főként a keringés és a légzés globális paraméterei részletesen kutatott területet képeznek. Jelen tanulmányban a kontraháló izmokban kialakuló lokális változások megfigyelésére helyeztük a hangsúlyt.

Célkitűzés: Célunk egészséges élsportolók sportkardiológiai szűrésének keretében végzett terheléses vizsgálatok során a terhelésélettani edzettség mutatók, valamint a kontraháló izmok kevert izom oxigén szaturációs (SmO2) értékeinek meghatározása, és ezen paraméterek összefüggéseinek vizsgálata volt.

Módszer: Nyugalmi testösszetétel mérést és vérvételt követően vita maxima futószalagos spiroergometria során közeli infravörös spektroszkópiás méréssel elemeztük a sportolók alsó végtagi vastus lateralisain (av) és a bal kar musculus deltoideuson (bk) mért SmO2 értékeket, mértük a pulzus, az oxigén fogyasztás (VO2) és az ujjbegy laktát szintek alakulását. A statisztikai analízis során Friedman Neményi, Kruskall-Wallis tesztet, Dunn tesztet és Pearson korrelációt alkalmaztunk. 
Eredmény: 125 élsportoló (férfi:74; kor:19,5±4,8 év; edzés:18,1±6,3 óra/hét) eredményeit elemeztük. Az SmO2 értékeket vizsgáltuk nyugalomban (av:67,0±10,1%; bk:82,3±8,6%), az anaerob küszöbnél (av:45,0±21,1%; bk:63,9±16,7%), maximális terhelésnél (av:31,9±18,4%; bk:48,2±19,3%) és 5 perc restitúciót követően (av:72,7±11,8%; bk:76,9±12,2%). Minden mérési pont között szignifikáns különbséget mértünk. Negatív korrelációt találtunk a maximális VO2 és az anaerob küszöbnél (r=-0,33, p<0,001), illetve a terhelés csúcsán (r=-0,41, p<0,001) mért SmO2 értékek között. A restitúció végén mért VO2 negatív összefüggést mutatott az anaerob küszöbnél (r=-0,39, p<0,001), illetve a terhelés csúcsán (r=-0,41 p<0,001) mért SmO2 értékekkel. Az SmO2 nem mutatott összefüggést a laktát és a pulzus értékekkel. Pozitív korrelációt találtunk az SmO2 és a vörösvértest illetve hemoglobin koncentráció között. A testösszetétel méréssel kapott zsírmentes testtömeg index és az SmO2 között negatív korreláció állt fenn. 
Következtetés: Eredményeink alapján az SmO2 mérések megbízhatóan alkalmazhatók terhelésélettani mérések során. Alakulásuk összefügg egyes edzettségmutató paraméterekkel, így alkalmazhatók a sportolók izomzat állapotának és edzettségének követésére.



